Jan Petersen (S), 1998-01-23:
Det er et væsentligt emne, SF her beskæftiger sig med i beslutningsforslaget.
Vi har brug for, at når folk passerer de 50 år og ikke mindst de 60 år, skal de ikke automatisk skubbes ud af arbejdsmarkedet.
Vi har brug for, at folk ikke slides ned, så de har behov for at forlade arbejdsmarkedet tidligere, end vi gerne så, og vi har brug for, at når de nærmer sig folkepensionsalderen, får de vedligeholdt deres kvalifikationer.
Vi skal også bekæmpe den overledighed, vi ved, der er i den aldersgruppe, og det er én god grund til at tage den diskussion, SF's beslutningsforslag giver anledning til.
Men der er også en anden, fordi vi faktisk også af mere samfundsøkonomiske grunde har brug for at få hævet den gennemsnitlige alder for udtræden af arbejdsmarkedet.
SF's otte forslag tager fat på emner, som vi på mange måder også diskuterer i Socialdemokratiet og for så vidt også er enige i, i hvert fald når det gælder intentionerne.
Om de fire forslag, der vedrører mere konkrete initiativer over for aktiveringsindsatsen, vil jeg sige, at jeg er enig med arbejdsministeren i, at det er et vigtigt emne at beskæftige sig med for arbejdsmarkedsrådene
, og som vi ser det, er de initiativer for nærværende mest egnet til at blive udmøntet dér.
Men den diskussion, de rejser her i Folketinget og i kølvandet på den uden for Folketinget, kan også give inspiration til debatten i arbejdsmarkedsrådene.
Den mangfoldighed af kurser, der allerede eksisterer, den metodefrihed, der også er til stede, og den adgang, der allerede er til at målrette sine kursusaktiviteter med respekt for den gruppe, man ønsker at henvende sig til, kan give mere inspiration på det punkt og god debat og også mere efterspørgsel, fordi arbejdsmarkedsrådene beskæftiger sig mere med både ledige og beskæftigede over 50 år.
Alt dette skulle gerne bidrage til det, SF ønsker med det femte punkt, så derfor kan jeg ikke give noget tilsagn om meget konkrete initiativer, vi kan støtte nu; men den intention, SF har med forslaget, er vi enige i.
Det er nødvendigt at føje til, at når jeg bruger ordet »mangfoldig«, skyldes det - som det allerede er fremhævet -
at mennesker over 50 år er forskellige.
Det er jo interessant, som arbejdsministeren også nævnte, at mange af de debattører, der deltager i samfundsdebatten, rent faktisk er 50 år og derover.
De betragter sig vel ikke som potentielle modtagere af seniorpolitiske initiativer, for de er jo i fuldt sving.
Det er en meget varieret gruppe mennesker, vi taler om, men jeg tror, vi kan mødes, når det drejer sig om dem, der risikerer udstødning eller allerede er mere eller mindre udstødt af arbejdsmarkedet.
Det er her, vi i særlig grad skal koncentrere vores indsats.
Jeg er også enig i, at forskningen kan forbedres, og øges, og som jeg hørte det, har arbejdsministeren givet tilsagn om det. Det punkt, der beskæftiger sig med arbejdsmiljøet, er vi også enige i.
Den indsats, vi i øvrigt i fællesskab har gjort i et forsøg på at få forbedringer på arbejdsmiljøområdet, skulle også gerne få virkning på lidt længere sigt over for de arbejdsmiljøbelastninger og dermed de nedslidningsbelastninger, folk får gennem arbejdslivet, specielt inden for nogle bestemte sektorer.
Forslaget om en mere generel arbejdsmarkedspolitik, planlægning i virksomhederne, betalt frihed til uddannelse, brugerbetaling osv. lægger op til en mere generel arbejdsmarkedspolitisk debat, så det vil jeg ikke kommentere nærmere.
Det er en for stor diskussion at begive sig ind i med den tid, der er til rådighed.
Sluttelig er der forslaget om delefterløn, og her fik vi jo at vide, at en effekt af dette forslag kan være, at man kan få mere ud af at gå på delefterløn end ved at beholde sit fuldtidsarbejde.
Jeg skal understrege, at det er nødvendigt, vi fortsat holder liv i diskussionen om, hvordan vi kan skabe bedre og mere fleksible afgangsformer for folk over 60 år; men den samlede effekt skulle gerne være, at gruppen taget under ét udskyder fratrædelsestidspunktet, og ikke at vi står med en endnu lavere fratrædelsesalder end i dag, når vi gør slutresultatet af en eventuel revision af delefterlønsordningen op.
Det vil være en forudsætning for os, og derfor er det svært - måske sværere end vi havde forestillet os - at finde den endelige løsning på delefterlønproblemet.